WhatsApp, platforma de mesagerie deținută de Meta, a introdus o funcție nouă ce permite blocarea mesajelor spam direct de pe ecranul de blocare.
Mesajele spam reprezintă o problemă constantă pentru aplicațiile de mesagerie, inclusiv WhatsApp, mesajele spam fiind de la promoții până la tentative de fraudă. Noua funcție le oferă utilizatorilor posibilitatea de a identifica și bloca expeditorii de spam direct de pe ecranul de blocare, fără a fi necesar să acceseze aplicația.
Astfel, la primirea unei notificări de mesaj spam, utilizatorii pot menține apăsată notificarea pentru a accesa opțiunile de blocare instant a expeditorului și de raportare a acestuia, potrivit informațiilor publicate de The Economic Times.
WhatsApp prezintă opțiuni suplimentare de securitate
De asemenea, WhatsApp prezintă opțiuni suplimentare de securitate în secțiunea de contacte, unde utilizatorii pot decide să adauge, să blocheze sau să raporteze și blocheze numere necunoscute. Pentru a bloca un contact, utilizatorii trebuie să acceseze Setări > Confidențialitate > Contacte blocate, unde pot adăuga numerele dorite la lista de blocare.
Recent, WhatsApp a anunțat și o viitoare funcție de mesagerie interplatformă, ce va permite utilizatorilor să comunice cu persoane de pe alte platforme de mesagerie. Aceasta va include o secțiune dedicată „chaturilor terțe” pe ecranul principal al aplicației, separată de chaturile criptate end-to-end (E2EE) specifice WhatsApp.
Această inițiativă va facilita comunicarea între diferite servicii de mesagerie, menținând în același timp securitatea și confidențialitatea conversațiilor.
...citeste mai departe despre "Funcția de pe WhatsApp care te ajută să scapi mai repede de mesajele spam. Cum funcționează" pe Ziare.com